text: Овошки - посадъчен материал - ЯБЪЛКА - сорт Червена превъзходна © MAREA
  Овошки - посадъчен материал - ЯБЪЛКА - сорт Червена превъзходна
  Арт. №: 660910042/Ябълка-Червена превъзходна
  Червена превъзходна е американски сорт ябълка, създаден през 1868 г. в Айова, САЩ. Внесен е в България през 1933 г. Плодовете са едри, до много едри, продълговато-конусовидни, с тъмно червена окраска на ивици и петна. Плодовото месо е сладко, силно ароматно и с високо качество. Беритбената зрелост настъпва през първата половина на септември, а консумативната - през ноември. При закъсняване с беритбата, особено в по-топлите райони, по време на съхраняването плодовете придобиват брашнеста консистенция. Дървото е силно растящо, с прибрана метловидна корона и средно късен цъфтеж.
  Ябълковите плодове са ценна диетична храна. Те подпомагат храносмилането, като стимулират отделянето на повече слюнка и храносмилателни сокове. Използват се за лечения на възпалителни заболявания на червата и за пречистване на бъбреците от пясък и камъни. Освен в прясно състояние, ябълките могат да се консумират под формата на сушени резенки, мармалад, сок, ябълково вино, компот и др.
  Устойчив сорт на брашнеста мана, чувствителен към струпясване. На съхранение при обикновени условия издържат до края на ноември, а в хладилници до април. Издръжливостта им на транспорт е много добра.
  Ябълката се отнася към сем. Розоцветни. Тя е овощна култура с голямо значение за нашата страна и е застъпена в почти всички райони у нас. Отличава се с добра родовитост и ценни вкусови качества на плодовете, които са добра стока както за вътрешния, така и за външния пазар.
  Ябълката е една от най-студоустойчивите овощни култури и понася температури до -30°C. Именно затова е подходяща за отглеждане на почти всякакъв вид терени. Тя обаче е особено взискателна към количеството на валежите, които у нас обикновено са недостатъчни през летния сезон. Това предполага при липса на достатъчно валежи необходимата влага да се набавя чрез напояване. Препоръчително е капковото напояване, тъй като водата се подава директно в най-наситената с корени зона. При този метод на напояване се пести най-много вода, осъществява се точно дозиране на подаваното количество съобразно потребностите на културата, намалява се изпарението. В същото време се предоставя възможност за внасяне на торове с поливната вода, което води до автоматизиране на поливния процес. Ябълката вирее на различни почви, но по-добре се развива на дълбоки, умерено влажни, проветриви, пропускливи и богати на хранителни вещества почви. Подхранването на ябълковите насаждения се извършва с органични и минерални торове. Подходящи опрашители за сорта са Златна превъзходна, Молиз Делишез, Грени Смит.
  Най-опасните болести по ябълката са струпясване, брашнеста мана, ранно и късно кафяво гниене. Напада се и от много вирусни болести. От неприятелите големи вреди нанасят ябълковият плодов червей, овощните акари, щитоносните въшки, листните въшки, листогризещите гъсеници, листоминиращите молци, овощните корояди, дървесинояди и др.